Ex parte carissimi in Christo filii nostri regis Franciæ illustris, nobis extitit supplicatum, ut super collatione archidiaconatus Senon., quem obtinebat electus, jus suum conservaremus eidem. Nos, vero, qui beneficia quæ in curia vacare contingit nostræ dudum collationi reservasse dignoscimus, decernentes irritum et inane quicquid per alium super eis contingeret impetrari, archidiaconatum eumdem te consecrato vacantem conferre libere poteramus; sed sicut eidem regi antea scripseramus, collationem distulimus, donec ipsum vidisses, et eidem jus nostrum plenius ostendisses. Licet, autem, cordi sit omnibus et per omnia jura regia conservare; quia tamen nostrum negligere nolumus, in his maxime quæ salutem respiciunt animarum, fraternitati tuæ per apostolica scripta mandamus, quatenus, viso rege, et jure nostro, quod multum est liquidum, ei plenius patefacto, dictum archidiaconatum auctoritate nostra vel magistro Aimerico, præcentori, conferre ullatenus non omittas, nisi forsan ex parte regis ejusdem audiveris aliquid quod te moveat ad collationem hujusmodi differendam: in quo casu processum tuum et dilationis causam nobis rescribere non omittas. Ceterum si, prout dicitur, quod non credimus, idem rex nobis non defferens, sicut nos ei detulimus, archidiaconatum cuipiam contulit memoratum, suspendas ab officio et beneficio possessorem, præfixo eidem termino peremtorie duorum mensium, quo se nostro conspectui personaliter repræsentet. Quod si nondum possessionem apprehendit ejusdem, aut eidem renunciet, aut citatus veniat, ut est dictum, pariter et suspensus. Datum, V idus martii, anno IV.